Der har gennem de senere år været en vækst i eventbranchen, men den verdensomspændende coronapandemi har sat festivaler på pause. For at festivaler igen kan komme til at trykke play på de store anlæg rundt om i Nordjylland har Danmarks Erhvervsfremmebestyrelse valgt at støtte branchen med én million kroner over de næste to år. Midlerne skal gå til at udvikle grønne forretningsplaner i samarbejde med blandt andre Naturmødet i Hjørring og Kulturmødet på Mors, til etablering af netværk til videndeling og samarbejde, kompetenceudvikling af festivalernes personale og frivillige samt særlige innovationsforløb vedrørende cirkulær økonomi og onlineformater. I år afprøver mange festivaler digitale muligheder og onlineformater af, da forventningen er, at disse formater er stærkt ressourcebesparende og giver mulighed for at komme ud til flere gæster. - Med en branche, der er presset økonomisk og stadig gerne vil den grønne dagsorden, er der i høj grad brug for initiativer, der tilfører ny viden, og som viser nye veje til at udnytte potentialerne i grøn omstilling og digitale formater, så festivaler og events stadig kan være en god forretning og så gæster stadig kan tage på festival med god samvittighed i forhold til klimaet, udtaler rådmand Lasse P. N. Olsen (Ø) fra Miljø- og Energiforvaltningen i Aalborg Kommune. Arrangørerne bag de mange nordjyske festivaler mangler viden, kompetencer og økonomi til for alvor at kunne rykke på den bæredygtighed. Det er håbet, at millionindsprøjtningen kan hjælpe på det.

Referat:
De nordjyske festivaler og events får nu en hjælpende hånd. Branchen bliver støttet med én million kroner til grøn vækst over de kommende to år.